CELEX: 22019D2038
Language: mt
Date: 2018-02-09 00:00:00
Title: Deċiżjoni Tal-Kumitat Konġunt taż-ŻEE Nru 2/2018 tad-9 ta’ Frar 2018 li temenda r-regoli ta’ proċedura tal-Kumitat Konġunt taż-ŻEE [2019/2038]

12.12.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 323/3
               
            
         DEĊIŻJONI TAL-KUMITAT KONĠUNT TAŻ-ŻEE
         Nru 2/2018
         tad-9 ta’ Frar 2018
         li temenda r-regoli ta’ proċedura tal-Kumitat Konġunt taż-ŻEE [2019/2038]
         IL-KUMITAT KONĠUNT TAŻ-ŻEE,
         Wara li kkunsidra l-Ftehim dwar iż-Żona Ekonomika Ewropea (il-“Ftehim ŻEE”), u b’mod partikolari l-Artikolu 92(3) tiegħu,
         Billi:
         
                     (1)
                  
                  
                     Il-Ftehim dwar il-parteċipazzjoni tar-Repubblika tal-Kroazja fiż-Żona Ekonomika Ewropea (1) (il-“Ftehim dwar it-Tkabbir taż-ŻEE tal-2014”) iffirmat fil-11 ta’ April 2014, għandu jemenda l-Artikolu 129(1) tal-Ftehim ŻEE sabiex mal-lista tal-lingwi tal-Ftehim ŻEE jiżdied il-Kroat.
                  
               
                     (2)
                  
                  
                     Fir-regoli ta’ proċedura tal-Kumitat Konġunt taż-ŻEE, li ġew adottati permezz tad-Deċiżjoni tal-Kumitat Konġunt taż-ŻEE Nru 1/94 tat-8 ta’ Frar 1994 (2), emendati bid-Deċiżjoni tal-Kumitat Konġunt taż-ŻEE Nru 24/2005 tat-8 ta’ Frar 2005 (3), u emendati ulterjorment bid-Deċiżjoni tal-Kumitat Konġunt taż-ŻEE Nru 1/2018 tad-9 ta’ Frar 2018 (4), jenħtieġ li l-Kroat jiżdied mal-lista tal-lingwi. Konsegwentement, jenħtieġ li l-lista tal-lingwi tar-regoli ta’ proċedura tal-Kumitat Konġunt taż-ŻEE għaldaqstant tiġi emendata skont dan.
                  
               
                     (3)
                  
                  
                     Il-Ftehim dwar it-Tkabbir taż-ŻEE tal-2014 ilu japplika proviżorjament għall-firmatarji tiegħu mit-12 ta’ April 2014, u din id-Deċiżjoni għalhekk għandha tapplika proviżorjament sakemm jidħol fis-seħħ il-Ftehim dwar it-Tkabbir taż-ŻEE tal-2014,
                  
               ADOTTA DIN ID-DEĊIŻJONI:
         
            Artikolu 1
            Id-Deċiżjoni tal-Kumitat Konġunt taż-ŻEE Nru 1/94 hija emendata kif ġej:
            
                        1.
                     
                     
                        It-test tal-Artikolu 6(2) huwa sostitwit b’dan li ġej:
                        “It-testi tal-atti tal-KE li se jkunu integrati fl-Annessi tal-Ftehim skont l-Artikolu 102(1) huma ugwalment awtentiċi bil-Bulgaru, iċ-Ċek, id-Daniż, l-Estonjan, il-Finlandiż, il-Franċiż, il-Ġermaniż, il-Grieg, l-Ingliż, l-Ispanjol, l-Iżvediż, il-Kroat, il-Latvjan, il-Litwan, il-Malti, l-Olandiż, il-Pollakk, il-Portugiż, ir-Rumen, is-Slovakk, is-Sloven, it-Taljan, u l-Ungeriż kif ippubblikati f’Il-Ġurnal Uffiċjali tal-Unjoni Ewropea. Dawn għandhom jitfasslu bil-lingwa Iżlandiża u b’dik Norveġiża u għandhom jiġu awtentikati mill-Kumitat Konġunt taż-ŻEE flimkien mad-deċiżjonijiet rilevanti msemmija fil-paragrafu 1.”
                     
                  
                        2.
                     
                     
                        It-test tal-Artikolu 11(1) huwa sostitwit b’dan li ġej:
                        “Id-Deċiżjonijiet tal-Kumitat Konġunt taż-ŻEE li jemendaw l-Annessi jew il-Protokolli tal-Ftehim għandhom jiġu ppubblikati bil-Bulgaru, iċ-Ċek, id-Daniż, l-Estonjan, il-Finlandiż, il-Franċiż, il-Ġermaniż, il-Grieg, l-Ingliż, l-Ispanjol, l-Iżvediż, il-Kroat, il-Latvjan, il-Litwan, il-Malti, l-Olandiż, il-Pollakk, il-Portugiż, ir-Rumen, is-Slovakk, is-Sloven, it-Taljan, u l-Ungeriż fit-Taqsima taż-ŻEE ta’ Il-Ġurnal Uffiċjali tal-Unjoni Ewropea, kif ukoll bil-lingwa Iżlandiża u b’dik Norveġiża fis-Suppliment taż-ŻEE tiegħu.”
                     
                  
         
            Artikolu 2
            Din id-Deċiżjoni għandha tidħol fis-seħħ fl-10 ta’ Frar 2018, jew fil-ġurnata tad-dħul fis-seħħ tal-Ftehim dwar it-Tkabbir taż-ŻEE tal-2014, skont liema data tkun l-iżjed tard.
            Għandha tapplika proviżorjament mit-12 ta’ April 2014.
         
         
            Artikolu 3
            Din id-Deċiżjoni għandha tiġi ppubblikata fit-Taqsima taż-ŻEE u fis-Suppliment taż-ŻEE ta’ Il-Ġurnal Uffiċjali tal-Unjoni Ewropea.
         
         
            Magħmul fi Brussell, id-9 ta’ Frar 2018.
            
               
                  Għall-Kumitat Konġunt taż-ŻEE
               
               
                  Il-President
               
               Claude MAERTEN
            
         
         
            (1)  ĠU L 170, 11.6.2014, p. 5.
         
            (2)  ĠU L 85, 30.3.1994, p. 60.
         
            (3)  ĠU L 161, 23.6.2005, p. 54.
         
            (4)  Ara paġna 1 ta’ dan il-Ġurnal Uffiċjali.